Hoe sien God ons? - artikel | Christen lewe | Bybel vrae - Just Africa Mission
Ds. N A J van Rensburg
In ons opinie is die goddelose daardie drankverslaafde of dwelmverlsaafde of ontugtige wat met God en Sy gebod niks te doen wil hê nie, maar wat is God se opinie? Die woord goddeloos in sy vlakste Afrikaans beteken sonder God.
Elke mens wat nog nie 'n definitiewe ontmoeting met God gehad het nie, is nog sonder God of goddeloos. Die Bybel stel die vraag: "Sal twee met mekaar wandel tensy hulle eers afgespreek het?" (Amos 3:3). God en mens sal nie met mekaar wandel tensy daar eers 'n ontmoeting was nie. "Ewenwel, die fondament van God staan vas met hierdie seël: Die Here ken die wat syne is" (2 Tim 2:19). Elke mens is ongeag sy sosiale status en godsdienstige poging, in die oë van God 'n goddelose.
Die regverdige is hy wat geregverdig is van sy sonde. Elke mens a.g.v. sonde skuldig voor God en sy sonde maak dat hy straf verdien (Rom 6:23). Maar regverdigmaking word die mens se deel sonder verdienste deur die geloof in Christus se plaasvervangende sterwe. Rom 3:20 stel dit duidelik dat uit die werke van die wet geen vlees voor God geregverdig word nie. Efes 2 vers 8 en 9 stel dit dat die mens uit genade gered word deur die geloof, nie uit die werke nie.
Die regverdige is hy wat nuut gemaak is deur die Heilige Gees. Titus 3:5 – "nie op grond van die werke van geregtigheid wat ons gedoen het nie, … het Hy ons gered… deur die bad van die wedergeboorte en die vernuwing deur die Heilige Gees." Efes 2:1 "Julle het Hy lewend gemaak." As u u eerlik toets in die lig van God se Woord, is u 'n persoon wat nog sonder God is of is u geregverdig van u sonde en vernuwe deur die Heilige Gees? Ons teksvers vra die vraag: waar sal die goddelose en die sondaar verskyn? Kom ons stel eers die negatiewe.
In die smarte van die groot verdrukking sal die goddelose en die sondaar verskyn. Hulle wat die sagte juk van Christus weier, sal buk onder die ysterjuk van die Antichris. Die oordele van God sal ongemengd uitgegiet word op hierdie aarde. In daardie dag sal mense vir die berge en die rotes sê: "Val op ons en verberg ons vir die aangesig van Hom wat op die troon sit, en vir die toorn van die Lam; want die groot dag van sy toorn het gekom, en wie kan bestaan? Open 6:16-17. Sal u daar verskyn?
Waar sal die goddelose en die sondaar dan wel verskyn? Lokaliseer uself: waar sal u verskyn? Sal u verskyn op die wolke van die hemel, by die bruilofsmaal van die Lam, onder beurtsange op die goue strate van die nuwe Jerusalem? Of sal u verksyn in die groot verdrukking, voor die wit troon, in die ewige vlamme van die hel?